b'\n_START_ARTICLE_\nFOLKEMINNER. NFL-nytt\n_START_PARAGRAPH_\nFOLKEMINNER. NFL-nytt er et tidsskrift utgitt av Norsk Folkeminnelag. Tidsskriftet het tidligere \xc2\xabNFL-nytt\xc2\xbb, men kom fra og med nr. 57 (h\xc3\xb8sten 2011) ut under det nye navnet._NEWLINE_Tidsskriftet startet som et rent meldingsblad, slik det opprinnelig ble kalt siden startet i 1974. Hensikten var da \xc3\xa5 gi medlemmene opplysninger fra styret om \xc3\xa5rsm\xc3\xb8ter, seminarer, osv., men bladet har ogs\xc3\xa5 hele tiden inneholdt vitenskapelige artikler, bokmeldinger, meddelelser, og stoff til ren faglig orientering.\n_START_SECTION_\nMedlemsbladet blir kulturtidsskrift\n_START_PARAGRAPH_\nNorsk Folkeminnelags styre vedtok i 2007 en utvidelse og omlegging av det tidligere medlemsbladet, slik at det mer fikk form av kulturtidsskrift, med en rekke vitenskapelige artikler, bok- og platemeldinger. Enkelte utgivelser har ogs\xc3\xa5 v\xc3\xa6rt utgitt som rene temanumre. Endringene var synlig fra og med nr. 50. Selv om det fremdeles gis rom for de sedvanlige orienteringssakene til NFLs medlemmer, er det n\xc3\xa5 de faglige artiklene til utdyping av diverse folkloristiske emner som dominerer innholdet. Tidsskriftet fikk samtidig en bedret papirkvalitet og spesialdesignede omslag._NEWLINE_Det er imidlertid ikke f\xc3\xb8rste gang at Norsk Folkeminnelag har latt bokserien bli supplert med tidsskriftutgivelser. I 1971 ble det f\xc3\xb8rste nummeret av det folkloristiske tidsskriftet Tradisjon sendt ut som medlemslevering til alle medlemmene i Norsk Folkeminnelag. Det samme skjedde med nr. 2 i 1972._NEWLINE_NFL-nytt utkommer vanligvis med to nummer pr. \xc3\xa5r, og opplagstallet ligger et sted mellom 600 og 1000 eksemplarer, avhengig av om det ogs\xc3\xa5 skal deles ut p\xc3\xa5 seminarer, stevner, kulturdagene, etc.. Tidsskriftet er ikke lagt ut for l\xc3\xb8ssalg, men distruberes gratis, og er tilgjengelig for nedlasting fra utgiverens hjemmeside.'